钦定古今图书集成/历象汇编/庶征典/第184卷 > 后晋
## 钦定古今图书集成/历象汇编/庶征典/第184卷 > 后晋

### 高祖天福三年〈即南唐昇元三年〉李连理

按《五代史晋高祖本纪》。不载　按《十国春秋》。唐烈祖
昇元三年。江西杨花为李。临川李树生连理。人以为
还宗之兆。

天福五年。〈即南唐昇元五年〉瑞麦、芝草生。

按《五代史晋高祖本纪》，不载。　按《册府元龟》，“五年五
月，宋州贡瑞麦两岐。八月，莱州芝草生登州蓬莱县
民杨蔚家芝草生。画图以进。”

天福六年。〈即南唐昇元六年〉桑形如人。

按《五代史晋高祖本纪》，不载　按《十国春秋唐烈祖
本纪》，昇元六年，溧水天兴寺，桑生木人，长六寸，形如
僧，右袒而左跪，衣裓皆备，国人号曰“须菩提。”帝迎至
宫中，奉事甚谨。